भारत और पाकिस्तान के बीच द्विपक्षीय रिश्तों को मजबूत करने की कवायद रंग लाए तो दोनों देशों को सबसे बड़ा फायदा आपसी कारोबार को 6 गुना करने का होगा. मौजूदा समय में भारत और पाकिस्तान लगभग 5 बिलियन अमेरिकी डॉलर का कारोबार करते हैं. इस कारोबार का बड़ा हिस्सा दोनों देशों के बीच एक तीसरे देश के सहारे किया जाता है. जाहिर है यह उल्टे हाथ से कान पकड़ने की कवायद है. अब दोनों देशों के बीच संबंधों को सुधारने की कवायद में लगे राजनयिक और कारोबारियों की मानें तो महज सीधे हाथ से कान पकड़ने पर दोनों देशों के बीच महज कुछ दिनों में द्विपक्षीय कारोबार 30 बिलियन अमेरिकी डॉलर का आंकड़ा पार कर लेगा.